b'\n_START_ARTICLE_\nAshton Sanders\n_START_SECTION_\nKarijera\n_START_PARAGRAPH_\nSanders je svoj filmski debi ostvario u filmu The Retrieval redatelja Chrisa Eska. Film je svoju svjetsku premijeru imao na festivalu South by Southwest dana 11. o\xc5\xbeujka 2013. godine, a u ograni\xc4\x8denu kino distribuciju krenuo je 2. travnja 2014. godine u distribuciji kompanije Variance Films. Godinu dana kasnije Sanders je nastupio u manjoj ulozi u filmu Straight Outta Compton, a 2016. godine pojavio se u epizodi serije The Skinny._NEWLINE_Iste godine Sanders je nastupio u drami Moonlight redatelja Barryja Jenkinsa. Film je svoju svjetsku premijeru imao na filmskom festivalu u Tellurideu dana 2. rujna 2016. godine, a u ograni\xc4\x8denu kino distribuciju krenuo je 21. listopada iste godine. Film Moonlight pobrao je hvalospjeve kritike i publike diljem svijeta te osvojio brojne nagrade uklju\xc4\x8duju\xc4\x87i Zlatni globus za najbolji film (drama). Tako\xc4\x91er, film je osvojio tri presti\xc5\xbene nagrade Oscar u kategorijama najboljeg filma godine, najboljeg adaptiranog scenarija i najboljeg sporednog glumca (Mahershala Ali)._NEWLINE_Sanders je studirao glumu na sveu\xc4\x8dili\xc5\xa1tu DePaul, ali je odustao kako bi se u potpunosti posvetio gluma\xc4\x8dkoj karijeri.'